b'\n_START_ARTICLE_\nMaturantska parada\n_START_PARAGRAPH_\nMaturantska parada je plesna prireditev, ki od leta 2001 zdru\xc5\xbeuje maturantke in maturante v plesanju \xc4\x8detvorke na mestnih ulicah. Plesanje poteka na izbran dan v maju to\xc4\x8dno opoldne na ulicah mest ne glede na vremenske razmere, na Straussovo \xc4\x8detvorko iz operete Netopir. Idejni o\xc4\x8de Maturantske parade je u\xc4\x8ditelj plesa Toma\xc5\xbe Ambro\xc5\xbe. Od leta 2006 je Maturantski paradi pridru\xc5\xbeen \xc5\xa1ir\xc5\xa1i sklop Evropskega plesnega festivala \xc4\x8detvorke (SQuadrille - European Quadrille Dance Festival) v organizaciji slovenske plesne zveze. Maturantsko parado organizira plesna \xc5\xa1ola Ur\xc5\xa1ka (Ur\xc5\xa1ka Pro), Maturantsko \xc4\x8detvorko pa Plesna zveza Slovenije (PZS). Osrednje prizori\xc5\xa1\xc4\x8de prve je v Ljubljani, druge v Mariboru.\n_START_SECTION_\nTe\xc5\xbeave organizatorjev Maturantske parade\n_START_PARAGRAPH_\nV letu 2007 je pri dogovarjanju o prijavitelju Guinnessovega rekorda pri\xc5\xa1lo do spora med idejnim vodjo Maturantske parade Toma\xc5\xbeem Ambro\xc5\xbeem (Plesna \xc5\xa1ola Ur\xc5\xa1ka) in Rudijem Kocbekom (Plesna zveza Slovenije in Plesna \xc5\xa1ola Pingi), kar je vodilo v organizacijo dveh lo\xc4\x8denih plesov \xc4\x8detvork. Posledi\xc4\x8dno parada ni dosegla Guinnessovega rekorda, \xc5\xbeelja po tem priznanju pa je za mnoge udele\xc5\xbeence pomenila veliko motivacijo. Ker Maturantska \xc4\x8detvorka pomeni veliko mednarodno promocijo, sta se za re\xc5\xa1itev problema mo\xc4\x8dno zavzela tudi ljubljanski \xc5\xbeupan Zoran Jankovi\xc4\x87 ter pristojno ministrstvo._NEWLINE_Konec avgusta 2015, manj kot leto dni od smrti idejnega vodje Toma\xc5\xbea Ambro\xc5\xbea se je njegovo in imetje preostalih \xc5\xa1tirih dru\xc5\xbebenikov, Borisa Prokofjeva, Mimi Mar\xc4\x8dac Mir\xc4\x8deta, partnerice in dedinje Simone \xc5\xbdabjek in Toma\xc5\xbeevega sina in dedi\xc4\x8da Toma Ambro\xc5\xbea, oddalo v kratkoro\xc4\x8dni najem. Med drugim se je oddala tudi blagovna znamka Maturantska parada. Za obdobje 6 mesecev jo je najela Mimi Mar\xc4\x8dac Mir\xc4\x8deta._NEWLINE_V marcu 2016 je ste\xc4\x8dajna upraviteljica plesne \xc5\xa1ole Ur\xc5\xa1ka Jo\xc5\xbeica Vindi\xc5\xa1 razpisala javno dra\xc5\xbebo za\xc5\xa1\xc4\x8ditenih blagovnih znamk, med katerimi je tudi Maturantska parada._NEWLINE_Morebitne nadaljnje zaplete zaradi maturantske parade v Ljubljani je 2016 prepre\xc4\x8dila ob\xc4\x8dina. Dogovorili so se o pravilih za naslednjih pet let, in sicer da je glavni organizator parade v Ljubljani plesna \xc5\xa1ola Ur\xc5\xa1ka Pro, uporaba Slovenske ceste pa je za vse plesalce brezpla\xc4\x8dna. V letu 2017 je do te\xc5\xbeav pri\xc5\xa1lo tudi v Mariboru, kjer za organizacijo konkuren\xc4\x8dnega dogodka tekmujeta Plesna \xc5\xa1ola Pingi s podporo Plesne zveze Slovenije in plesna \xc5\xa1ola Salsero s podporo ve\xc4\x8dine \xc5\xa1ol in \xc5\xbeupana._NEWLINE_Zaradi kr\xc5\xa1enja dogovora z Mestno ob\xc4\x8dino (z dne 10.10.2016) v letih 2017 in 2018 so, z dnem 18.5.2018, plesne \xc5\xa1ole: Kazina, Pingi, Bolero in Rebula ter PZS, v prihodnje izgubile mo\xc5\xbenost sodelovanja na dogodku.'